Document ID: 32006R0632

A BIZOTTSÁG 632/2006/EK RENDELETE
(2006. április 24.)
az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendelet I. és II. mellékletének felváltásáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az Amerikai Egyesült Államokból származó egyes termékek behozatalára vonatkozó kiegészítő vámok megállapításáról szóló 673/2005/EK tanácsi rendeletre (1) és különösen annak 3. cikkére,
mivel:
(1)
Miután az Egyesült Államok a folyamatos dömping- és támogatás-ellentételezésről szóló törvényt (a továbbiakban: CDSOA) nem tudta összhangba hozni a WTO-megállapodásokból eredő kötelezettségeivel, a 673/2005/EK rendelet 2005. május 1-jei hatállyal kereskedelmi vámokat kiegészítő 15 %-os ad valorem vámot vetett ki az Amerikai Egyesült Államokból származó bizonyos termékek behozatalára. A WTO felhatalmazásával összhangban, miszerint az Egyesült Államokkal szemben felfüggeszthető a vámkedvezmények alkalmazása, a Bizottság a CDSOA alapján évente kiigazítja a felfüggesztés mértékét az abban az időben a Közösséggel szemben alkalmazott hatálytalanítás vagy gyengítés mértékének megfelelően.
(2)
A legutóbbi olyan év CDSOA-kifizetései, amellyel kapcsolatban adatok állnak rendelkezésre, a 2005. pénzügyi év (2004. október 1.-2005. szeptember 30.) során beszedett dömpingellenes és kiegyenlítő vámok kifizetéseire vonatkoznak. Az Egyesült Államok Vámügyi és Határvédelmi Hivatala által közzétett adatok alapján Közösséggel szembeni hatálytalanítás vagy gyengítés mértéke 36,91 millió USD.
(3)
Mivel a hatálytalanítás vagy gyengítés mértéke és következésképpen a felfüggesztés mértéke nőtt, a 673/2005/EK rendelet II. mellékletében szereplő lista első nyolc termékét fel kell venni a rendelet I. mellékletében szereplő listára.
(4)
A módosított I. mellékletben szereplő, az Amerikai Egyesült Államokból származó termékek behozatalára kivetett 15 %-os kiegészítő ad valorem behozatali vám egy évre vonatkozó hatása által képviselt kereskedelmi érték nem lépi túl a 36,91 millió USD-t.
(5)
A 673/2005/EK rendelet 6. cikkének (1) és (2) bekezdése a kiegészítő behozatali vám alóli különleges mentességekről rendelkezik. Mivel e mentességek alkalmazhatósága bizonyos, a 673/2005/EK rendelet hatálybalépése előtt vagy annak alkalmazása időpontjában teljesített feltételektől függ, a mentességeket a gyakorlatban nem lehet alkalmazni az I. mellékletben szereplő listához most hozzáadott nyolc termék behozatalára. Ennélfogva különleges rendelkezéseket kell elfogadni annak érdekében, hogy e mentességek alkalmazhatóak legyenek e termékek behozatalára.
(6)
A kiegészítő vám kijátszásnak elkerülése érdekében e rendeletnek kihirdetése napján kell hatályba lépnie.
(7)
Az e rendeletben előírt intézkedések összhangban vannak a kereskedelmi megtorló intézkedésekkel foglalkozó bizottság véleményével,
ELFOGADTA EZT A RENDELETET:
1. cikk
A 673/2005/EK rendelet I. melléklete helyébe e rendelet I. melléklete lép.
2. cikk
A 673/2005/EK rendelet II. melléklete helyébe e rendelet II. melléklete lép.
3. cikk
(1) A 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 és 8467 21 99 KN-kód alá sorolt azon termékekre, amelyekre e rendelet hatálybalépésének időpontja előtt nulla vámtétellel vagy vámcsökkentéssel adtak ki behozatali engedélyt, nem vonatkozik a kiegészítő vám.
(2) A 6301 40 10, 6301 30 10, 6301 30 90, 6301 40 90, 4818 50 00, 9009 11 00, 9009 12 00 és 8467 21 99 KN-kód alá sorolt azon termékekre, amelyek e rendelet alkalmazásának időpontjában már bizonyíthatóan úton vannak a Közösség irányába, és amelyeknek a rendeltetése nem változtatható meg, nem vonatkozik a kiegészítő vám.
4. cikk
Ez a rendelet az Európai Unió Hivatalos Lapjában való kihirdetése napján lép hatályba.
Ezt a rendeletet 2006. május 1-jétől kell alkalmazni.
Ez a rendelet teljes egészében kötelező, és közvetlenül alkalmazandó valamennyi tagállamban.
Kelt Brüsszelben, 2006. április 24-én.

Labels: 3
15
18